पिता के नौकरी परिवर्तन के कारण अजीत और उसकी बहन अर्चना को दूसरे देश जाना पड़ता है. विदेश जाकर वो नये स्कूल में भर्ती होते हैं. शुरूआत में नये बच्चों के साथ दोस्ती नहीं हो पाती है, कइयों से उनका झगड़ा हो जाता है. स्कूल के बच्चे उन्हें अपनाना नहीं चाहते हैं. बातचीत के दौरान उन्हें पता चलता है कि स्कूल के पास में ही एक पहाड़ है जिसका नाम स्टोन बॉय है. उस पहाड़ के बारे में एक किंवदती है कि एक बार एक किसान का लड़का वहीं रहता था. गरीबी के कारण उसकी जिंदगी काफी कष्टप्रद थी. वह काफी तकलीफ में जी रहा था. उसके पास एक बकरी थी, और उसी बकरी का दूध बेचकर जिन्दगी की गाड़ी चला रहा था. प्रत्येक दिन वह दुध निकालता और उसे बाजार से बेचकर पैसे घर ले आता था. एक दिन जब वह दुध बेचकर बाजार से लौट रहा था, वह एक दृश्य देखकर चकित हो गया. उसने देखा सुन्दर परियों का एक समूह जमीन पर उतर आया है, और गीत नृत्य में संलग्न है. उसने उन परियों की सारी लीला एक बड़े पत्थर से पीछे छुप कर देखी. वहाँ वह तो परियों को देख पा रहा था, पर परियाँ उसको नहीं देख पा रही थी. लेकिन वह एक परी के नजर में आ गया. उस परी ने इसे छुप कर देखते हुए देख लिया. परियों को गुस्सा आ गया, तमतमाते हुए परी ने उसे शापित करना शुरू कर दिया. लड़का घबरा गया. रोने लगा और परियों से अपने इस कृत्य के लिए माफी मांगने लगा. एक परी को उसके बचपने पर दया आ गई, वो उसके पास आयी और कहा कि एक बात का वादा करो कि यह बात और किसी को नहीं बताओगे. लड़के ने परियों से वादा किया. फिर परी ने कहा कि अब से तुम भी सुखी संपन्न हो जाओगे. तुम्हारी सारी दरिद्रता खत्म हो जायेगी. परियों ने उसके जीवन की सारी बाधायें दूर करने का वचन दिया. साथ में परियों की जानकारी को गुप्त रखने की सलाह भी दिया. उसने यह भी कहा कि यदि लड़के ने इस बात को किसी और को बताया, तो उसकी सारी संपत्ति गायब हो जायेगी, और वह पत्थर के पहाड़ में बदल जायेगा. और सिर्फ पचास साल में तीन दिन के लिए तुम आदमी के रूप में आ पाओगे. और तीन दिन बाद फिर से पर्वत हो जायेगा. तुम तभी हमेशा के लिए आदमी बनोगे, जब कोई इस पहाड़ के ऊपर चढ़कर सच्चे मन से तुम्हें बुलाएगा. उस गरीब किसान के बच्चे को जानकारी गुप्त नहीं रखने पर सजा के बारे में बताया.